﻿ÎNSCRIERE LA CONCURS Subsemnata/Subsemnatul Prenume: Miruna Nume: Bojuc Teodorescu Şcoala de provenienţă: Şcoala Gimnazială „Lucian Blaga” Satu Mare Clasa: a VII a Profesor îndrumător: Felicia Donca Diamante strălucitoare Ne învârtim toţi în jurul unui univers presărat cu diamante. Pure şi strălucitoare, aceste diamante reprezintă bucuria emanată de zâmbetul celui drag, de iubirea pe care ţi-o oferă fiecare moment petrecut printre toate stelele care şi-au gasit locul pe pământ, aurite şi creatoare de zâmbete timide într-o seara caldă de vară. Paşii mei zburători, fluturi coloraţi călătorind pe aripile lumii infinite, mă poartă către cel mai strălucitor şi inocent diamant al vieţii mele, locul în care dacă aş sta o viaţă întregă nu mi-ar ajunge să îi cunosc toate tainele ascunse printre paginile răsfoite de atâtea mâini în căutare de noi aventuri fermecătoare, pline de ascunzişuri si de personaje diafane, uşoare ca o adiere de vânt, ca o boare uşoara, . Trepte de smarald îmi îndeamnă paşii, ferestre lucioase dezvăluie peisajul parfumat de soarele îmbibat cu bucuria verii care se simte în aer, în sufletul meu, peste tot. Uşa se deschide încet cu un sunet pe care îl cunosc prea bine, ca ploaia ce cade pe streaşina casei mele într-o zi mohorâtă. Păşesc timidă înăuntru, ca la prima întâlnire cu sufletele ascunse printre coperţile cu colţuri ferme, cu imagini care joacă unduioase pe fondul pastelat al vieţii literare. Cu un zâmbet de zâna din poveşti, domnişoara păzitoare a bucuriilor aşezate pe rafturi mă salută cu razele ochilor ei albaştri, calde şi pline de iubire. Mi-o imaginez numaidecât într-o rochiţă roz, dansând la balul zânelor cărţilor, cu un prinţ fermecător. Mireasma dulce a cărţilor mă ademeneşte. Mirosul lor ameţitor mă îndeamnă la visare. Le simt cu mâna. Cu sufletul. Cu inima. Simt splendoarea nopţilor cu ele în mână, citind fără încetare aşteptând să se spargă lumea de sub tine şi să intri în necunoscut, zburând pe aripile fine ale infinitului, visând cu zâne, cu balauri şi feţi-frumoşi. Mă afund însă mai departe, departe de lumina soarelui, departe de ale mele vise, dorinţe arzătoare, departe de oameni... Lumina unei cărţi mă învăluie. O zăresc: colorată, fermecătoare, minunată. Imaginile de pe copertă dansează în inima mea. Emană viaţă, energie nemaivăzută. Paginile foşnesc ademenitor, îmi zăresc printre cuvinte şi imagini viaţa într-o carte. Simt o parte din sufletul autorului aşternută pe fiecare pagină. Simt cum mă învăluie aerul şi devin uşoară ca un zmeu colorat în adâncul cerului albastru. Cartea m-a cuprins în povestea ei. Mă trezesc pe o corabie învăluită de lumini colorate. Văd oameni, natură, reverie. Din înaltul cerului, luminile nordului se văd unduioase, colorate în mii de nuanţe miraculoase. Cu mâinile ridicate ca un copil visez. Mă ridic în înaltul cerului, zbor ... zbor alături de luminile colorate. Fericirea îmi inundă tot corpul. Plutesc pe aripile pufoase ale razei, emoţionată de întlânirea neaşteptată cu toate personajele minunate ale acestei cărţi fermecate plină de tainele unei poveşti de basm. Zboară în stoluri cărţile ca păsările mute, zboară spre mine lăsând pe albastrul cerului dâre de praf magic de stele. Bat din aripile paginilor încet, elegant, tăcut. Ies din casă cu mâinile întinse deasupra capului, râd spre soare şi stolurile mă înconjoară în lumina puternică. Paginile se desprind şi se prefac în maci sângerii în lanul de grâu, în brazi înalţi ce-şi înmoaie vârful penelului în azurul cerului, în spuma albă a mării pe crestele valurilor ce se sparg neîncetat de mal. Mă ridică păsările- cărţi pe paginile lor, zburăm spre soare uşor, tăcut. Sunt un prunc în braţele mamei- cărţile îmi deschid ochii. Sunt un copil, o prinţesă- cărţile mă vrăjesc. Sunt un adolescent miop- cărţile mă înalţă. Sunt un om matur ce-şi trăieşte viaţa- cărţile îmi arată calea. Sunt un bătrân pe o apă liniştită- cărţile mă sprijină. Ne întoarcem din călătorie şi ne aşezăm uşor pe pajiştea înflorită. Mă doare tot trupul iar ochii mă ustură, îmi lăcrimează. Filele carţilor îmi vin în ajutor şi mă acoperă vindecăndu-mi toate rănile, limpezindu-mi ochii. Zboară în stoluri cărţile ca pasarile mute, zboară spre mine lăsând pe albastrul cerului dâre de praf magic de stele. Bat din aripile paginilor încet, elegant, tăcut… Mă prind cu mâna de o rază violet iar ea mă aduce uşor înapoi pe pământ. Mă trezesc în fotoliul moale al bibliotecii. Ameţită după experienţa minunată pe care tocmai am trăit-o zâmbesc timid neştiind cum am ajuns în universul neatins al unei creaţii minunate ca aceasta. Cartea fermecată din braţele mele este deschisă la ultima pagină. Sunt, cu litere mari, unduite, tipărite acolo cuvintele: „porneşte acum către următoarea aventură, alături de diamantul strălucitor al vieţii tale”. De atunci, sufletul meu călătoreşte neîncetat alături de luminile scânteietoare şi colorate cu care am plutit în cel mai frumos vis posibil, în lumea minunată a cărtilor cu personajele transformate ca prin magie în oameni, cu literele transformate în vorbe iar cu senzaţiile din timpul unei lecturi în adevărate sentimente nemaivăzute şi sincere, un univers pe care nu l-aş părăsi niciodată, un univers dominat de zâmbete şi surâsuri de copii, de oameni plini de bucuria diamantelor strălucitoare care îi însoţeşte peste tot în călătoriile lor în lumea feerică a cărtilor. 